Revonlahti (taajama)

Revonlahti on Siikajoen kunnassa sijaitseva kylä ja taajama. Taajama sijaitsee 11 kilometriä kuntakeskuksesta länteen, valtatien 8 ja Siikajoen risteyskohdassa. Taajama oli vuoden 1973 alussa lakkautetun Revonlahden kunnan kuntakeskus. Vuosina 1973–2006 taajama kuului Ruukin kuntaan, ja vuoden 2007 alusta alkaen Siikajokeen.

Taajamassa sijaitsee muun muassa vuonna 1775 valmistunut kirkko.

Revonlahti - Pohjois-Pohjanmaan vuoden kylä 2023: "Timantti Siikajoen kunnan kylien helminauhassa". 

Revonlahti eli kotoisemmin Revis on aktiivinen ja elinvoimainen maaseutukylä Siikajoki-maisemissa Pohjois-Pohjanmaalla. Helposti saavutettavissa oleva kylä sijaitsee Siikajoen kunnassa 8-tien varrella kahden kaupungin Oulun ja Raahen välillä. 

Revonlahdella on noin 780 asukasta (31.1.22). Pääelinkeinot ovat maa- ja metsätalous. Muita toimialoja ovat rakentaminen, teollisuus, hyvinvointi ja erilaisten palvelujen tuottaminen. 

Nykyään Revonlahti on helposti saavutettavissa myös virtuaalisesti: www.revonlahti.com -verkkosivut ja karttapalvelu GoogleMaps sekä sosiaalisen median eri kanavat kuten Facebook, Instagram sekä YouTube. Uusimpana sosiaalisen median tiedotuskanavana on otettu käyttöön TikTok-yritystilit (@revonlahti ja @revonlahdenkotiseututalo) joiden tavoitteena on paremmin saavuttaa myös alle 30-vuotiaat. Some-julkaisuihin liitettävillä hashtageilla eli asiasanoilla pyritään saamaan kylälle ja koko alueelle laajempaakin julkisuutta #Revonlahti #Siikajoki #Pohjoispohjanmaa #Revonlahdenkotiseututalo 

Revonlahden kyläyhteisön toiminnalla on pitkät perinteet. Revonlahden kotikyläyhdistys on toiminut kylän hyväksi keskeytyksettä jo 50 vuotta. Kylän edunvalvontatyön lisäksi yhdistys on ylläpitänyt ja kunnostanut Revonlahden vanhaa pappilaa, nykyistä kotiseututaloa. Kotiseutujuhlassa vuonna 2022 juhlittiin sekä yhdistystä että Revonlahden kyläkirjan valmistumista ja 200-vuotiasta Revonlahden kotiseututaloa. Kotikyläyhdistyksen verkostoitumisen kautta on syntynyt aikaan saavia kumppanuuksia. Kyläläisten ja eri yhdistysten talkootyöllä sekä Siikajoen kunnan ja projektitoiminnan panostuksella onkin myös lähiaikoina saatu paljon konkreettista aikaan. Häkkilänkankaan kuntorata/latu kunnostettiin ja sinne saatiin valaistus. Virkistyspuisto Rumpari valmistui Kirkkokosken läheisyyteen Siikajoen rantaan kesällä 2022. Talkoolaisten voimin on kesän 2023 aikana toteutettu Revonlahden vanhan pappilan eli nykyisen kotiseututalon julkisivuremontti. 

Talkootöistä ja tapahtumista tiedotetaan sekä sosiaalisen median eri kanavilla että kuntatiedotteessa. Lisäksi ne dokumentoidaan digimuotoon. www.revonlahti.com sivusto tarjoaa linkkien kautta mahdollisuuden löytää nämä tallenteet helposti.

Revonlahden kyläkirja “REVONLAHTI historiaa ja ihmisten tarinoita” ilmestyi vuonna 2022. Kirjassa kuvataan revonlahtisten elämää, kylän syntyvaiheita ja kehitystä 1550-luvulta tähän päivään. Tämän moniäänisen kirjan kirjoittajia on 35. He ovat sekä nykyisiä että entisiä revonlahtisia aina Kanadasta saakka. Kirja sisältää myös haastatteluja, tarinoita Revonlahden omalla murteella, runoja ja runsaasti valokuvia. Työ tehtiin talkootyönä oikolukua ja taittoa myöten. Kansi valittiin yhteisöllisen äänestyksen tuloksena: neljä kansiehdotusta julkaistiin sosiaalisen median eri kanavilla sekä myös Siikasanomat-kuntatiedotteessa (painos 2600 kpl) varustettuna kyläkirjatoimikunnan yhteyshenkilön tiedoilla. 

Revonlahdella järjestetään yhdistysten ja kyläläisten sekä kunnan, koulun ja muiden yhteistyötahojen kanssa vuosittain sekä pieniä että suurempia tapahtumia. Tilaisuuksia on eri ikäisille kyläläisille ja laajemminkin kaikille kuntalaisille ja lähialueiden asukkaille. Suurimpia tapahtumia ovat Joulupolku (4-päiväinen Avoimet Joulukylät-tapahtuma) vuosittain kotiseututalon pihapiirissä, hirvipeijaiset vuosittain Revonlahden Rauhanyhdistyksen talolla sekä kylätanssit Toivolassa (entinen Revonpesä) joka kuukausi.

Aktiivisia toimijoita kylällä ovat Revonlahden kotikyläyhdistyksen lisäksi Revonlahden maa- ja kotitalousnaiset, Revonlahden metsästysseura, Revonlahden reserviläiset, Eläkeliitto, Revonlahden rauhanyhdistys, Revonlahden voimailijat ja Siikajoen 4H.

Kunnan tarjoamat hyvät lasten koulu- ja päiväkotimahdollisuudet (mm. päiväkoti Repola) antavat erinomaiset lähtökohdat lapsiperheille asettua turvallisesti asumaan Revonlahdelle. Kunta tarjoaa myös erityislapsille hyvät palvelut. Revonlahden koululla on vuosiluokat 1-6, esiopetusta sekä aamu- ja iltapäivätoimintaa ja kirjasto. Siikajoen kuntakeskukseen Ruukkiin on matkaa 10 km ja siellä sijaitsevat lukio ja maaseutuopisto sekä hevosurheilukeskus, luonnonvarakeskus ja rautatieasema. 

Siikajoen kunnan kanssa tehty yhteistyö on tuonut Revonlahden kylälle paljon näkyvää, esimerkiksi valaistut kävely- ja pyöräreitit. Koulu-, kävely- ja pyöräilymatkojen turvallisuutta lisäävät myös 8-tien alikulkukäytävät. Yhtä alikulkukäytävistä koristaa yhteisötaiteen keinoin toteutettu Revonlahti-muraali, johon on maalattu lähikoulumme oppilaiden näkemyksiä ja kokemuksia kotikylästään. 

“Ei missää oo niin hyvä ku täsä maalimasa ja Revollahella”

Lähteet

Ruukin kylät
Suomen kirkonkylät
Suomen entiset kuntakeskukset
Pohjois-Pohjanmaan maakunnan taajamat
Revonlahti